AMORC
Store norske leksikon,Samfunn,Sivilsamfunn,Brorskap og ordenssamfunn
AMORC er en internasjonal rosenkreuzerorden (se rosenkorsbevegelsen), et ordensselskap med hemmelig og mystisk innhold. Medlemskap er åpent for både kvinner og menn. Ordenen er organisert med hovedsete i San José, California, USA, og har storlosjer over hele verden, blant annet i Onsala, Sverige, som er skandinavisk hovedsete. AMORCs leder kalles Imperator. Ordenens symbol er et kors med én enkel rød rose i midten.
AMORCs virksomhet bygger på en formidling av private ikke-sekteriske studier innenfor filosofi, mystikk, vitenskap og kultur. Medlemstall på verdensbasis (2010) ca. 150 000. Historikk Ordenen fører sin tradisjonelle historie tilbake til de egyptiske mysterieskolene (1400-tallet fvt., se religion i Det gamle Egypt). Dens nåværende organisasjon ble startet av Harvey Spencer Lewis i New York i 1915 (aktiv i Skandinavia fra 1920). Uenighet om ordenens lære førte i 1980-årene til et skisma som ble løst ved at den 3. imperator, Gary Lee Stewart (som hadde etterfulgt grunnleggeren og dennes sønn), brøt ut og dannet en konkurrerende orden, Confraternity of the Rose Cross (grunnlagt 1996). En norsk organisasjon har hatt tilknytning til denne nye ordenen. AMORC i Norge Naturlegen Marcello Haugen medvirket i organiseringen av AMORC i Norge i 1920-årene. Det er (2015) i alt 7 lokalavdelinger av AMORC i Norge. Les mer i Store norske leksikon esoterisme mystikk rosenkorsbevegelsen verdslig orden Eksterne lenker AMORCs internasjonale nettsider Nettside for AMORC i Norge